નવી દિલ્હી, તા. 21: આઝાદ હિન્દ ફોજની સ્થાપનાનાં 75 વર્ષ ઉપર આયોજિત એક કાર્યક્રમમાં વડાપ્રધાન નરેન્દ્ર મોદીએ લાલ કિલ્લા ઉપર તિરંગો ફરકાવ્યો હતો. મોદીએ કાર્યક્રમ દરમિયાન પોતાનાં સંબોધનમાં કહ્યું હતું કે, 75 વર્ષ પહેલા દેશની બહાર બનેલી આઝાદ હિંદ સરકાર અખંડ ભારતની સરકાર હતી. અવિભાજિત ભારતની સરકાર હતી. આ સાથે મોદીએ પોતાનાં સંબોધનમાં કોંગ્રેસ ઉપર પ્રહારો કર્યા હતા. મોદીએ ગાંધી પરિવાર ઉપર નિશાન તાકતા કહ્યું હતું કે, એક પરિવારને મોટો બનાવવા માટે દેશના અનેક સપૂતો પછી ભલે તેઓ સરદાર પટેલ હોય કે બાબા સાહેબ આંબેડકર તેમની જેમ જ નેતાજીના યોગદાનને ભુલાવવાનો પ્રયાસ થયો હતો. પીએમ મોદીએ સંબોધનમાં દેશના પહેલા વડાપ્રધાન જવાહરલાલ નહેરુનું નામ લીધા વિના કહ્યું હતું કે, આઝાદી બાદ જો પટેલ કે બોઝનું નેતૃત્વ મળ્યું હોત તો પરિસ્થિતિ કંઈક અલગ જ હોત. આ સાથે મોદીએ દેશવાસીઓને આઝાદ હિંદ સરકારનાં 75 વર્ષ પૂર્ણ થવાની શુભેચ્છા પાઠવી હતી. મોદીએ કહ્યું હતું કે, આઝાદ હિંદ સરકાર માત્ર નામ નહોતું. નેતાજીના નેતૃત્વમાં આ સરકારે દરેક ક્ષેત્રમાં નવી યોજના બનાવી હતી. આ સરકારની પોતાની બેંક હતી. મુદ્રા હતી, ડાક ટિકિટ અને ગુપ્તચર સેવા પણ હતી.